钦定古今图书集成/明伦汇编/皇极典/第171卷 > 后唐
## 钦定古今图书集成/明伦汇编/皇极典/第171卷 > 后唐

### 庄宗同光元年即皇帝位仍国号曰唐

按，《五代史唐庄宗本纪》：“同光元年夏四月己巳，皇帝
即位，国号唐。”

按《通鉴纲目》：唐庄宗同光四年夏四月，有司议即位
礼，李绍真、孔循以为唐运已尽，宜自建国号。监国问
左右：“何谓国号？”对曰：“先帝赐姓于唐，为唐复仇，故称
唐。今梁朝之人不欲殿下称唐耳。”监国曰：“吾年十三，
事献祖，献祖以吾宗属，视吾犹子，又事武皇。先帝垂
五十年，经纶攻战，未尝不预。武皇之基业，则吾之基
业也，先帝之天下则吾之天下也，安有同家而异国
乎？”李琪曰：“若改国号，则先帝遂为路人，梓宫安所托
乎？不惟殿下不忘三世旧君，吾曹为人臣者能自安
乎？前代以旁支入继多矣，宜用嗣子柩前即位之礼。”
众从之。监国服斩衰于柩前即位，百官缟素。既而御
衮冕受册，百官吉服称贺。